钦定古今图书集成/明伦汇编/官常典/第239卷 > 粘合重山〈子南合〉
## 钦定古今图书集成/明伦汇编/官常典/第239卷 > 粘合重山〈子南合〉

按《元史》本传：重山，金源贵族也。国初为质子，知金将
亡，遂委质焉。太祖赐畜马四百匹，使为宿卫官必阇
赤从平诸国有功，围凉州，执大旗指麾六军，手中流
矢不动。已而为侍从官，数得侍宴内廷，因谏曰：“臣闻
天子以天下为忧，忧之未有不治，忘忧未有能治者
也。置酒为乐，此忘忧之术也。”帝深嘉纳之，立中书省，
以重山有积勋，授左丞相。时耶律楚材为右丞相，凡
“建官立法，任贤使能，与夫分郡邑，定课赋，通漕运，足
国用，多出楚材，而重山佐成之。”太宗七年，从伐宋，诏
军前行中书省事，许以便宜。师入宋境，江淮州邑望
风款附。重山降其民三十馀万，取定城、天长二邑，不
诛一人。复入中书视事，赐中厩马十匹、贯珠袍一。卒，
赠太尉，封魏国公，谥忠武。十年，诏其子江淮安抚使
南合嗣行军前中书省事。时大将察罕围寿春，七日
始下，欲屠其城，南合曰：“不降者独守将耳，其民何罪！”
由是获免。初，世祖伐宋，军于汴，南合进曰：“李璮承国
厚恩，坐制一方，然其人多诈，叛无日矣。”帝亦患之。中
统元年，两迁宣抚使。明年，授中书右丞、中兴等路行
中书省事。三年，迁秦蜀五路、四川行中书省事。其年，
李璮反益都，帝使谕南合曰：“卿言犹在耳，璮果反矣，
卿宜谨守西鄙。”对曰：“臣谨受诏，不敢以西鄙为陛下
忧。”明年，授中书平章政事。四年，病卒。封魏国公，谥宣
昭